Illul deg useggas n 1924, yeɛac akud yemma-s d watmaten-is, mi yella d agrud amecṭuḥ yaɣra deg uɣarbaz n irumyen id-yezgan di temdint n Draɛ Lmizan, mi yeweḍ 19 n snna iruḥ ar Fransa ixdem dinna yeɛac dinna di tama n Liyon, ixdem di luzin n Arnaut, yezweǧ deg useggas n 1955 yuɣ tarumit yesɛa-d yid-s taqcict. Ur d yekcim ara ar tmurt alami tekfa tegrawla-nni n 1954. Deg useggas n 1963 yusa-d d temeṭṭut-is Munit, qqimen ɛacen dagi ur uɣalen ara ar Fransa. Kra iseggasen tarumit-nni truḥ teǧǧa-d Dada Ɛemer s ssebba mi, idyettawi laḥbab-is s axxam aṭas, teǧǧa-d ula d taqcict-nni. Syen akin iɛiwed yezweǧ yuɣ yiwet n temeṭṭut d taqbaylit, tella yakan d taǧalt yemmut wargaz-is yeǧǧa-as-d tlata n dderya, netta tura yesɛa yid-s 4 tulas d 3 n warrac.